AngloGold Ashanti wil 2 000 poste snyArgieffoto: Leandro Neumann Ciuffo van Rio de Janeiro, Brasilië (Mina da passagem) via Markos90, Wikimedia Commons Die mynmaatskappy, AngloGold Ashanti (AGA), het kennisgewings aan vakbonde uitgereik waarin die maatskappy meld dat hy ongeveer 2 000 werkers op verskillende vlakke gaan aflê. Riaan Visser, bedryfspesialis by Solidariteit, het bevestig dat die vakbond ook ŉ afleggingskennisgewing ontvang het. Visser het die aankondiging as kommerwekkend bestempel, veral in die lig daarvan dat AGA oor ŉ tydperk van 12 maande sy werksmag deur twee afsonderlike afleggingsprosesse met ongeveer 9 300 poste verminder het. “Solidariteit gaan nou intensief met die bestuur van AGA in gesprek tree ten einde oplossings te vind om soveel moontlik poste by die mynhuis behoue te laat bly. Solidariteit sal natuurlik verheug wees oor elke pos wat moontlik gered kan word,” het Visser gesê. “Die artikel 189-proses, soos deur die Wet op Arbeidsverhoudinge uiteengesit, moet egter eers begin, waarna Solidariteit in die beste belang van sy lede sal kan optree. Die Kommissie vir Versoening, Bemiddeling en Arbitrasie (KVBA) gaan nou ŉ kommissaris as fasiliteerder aanwys, waarna die proses ŉ aanvang sal neem en meer inligting sodoende beskikbaar raak,” het Visser verduidelik. Intussen het die Association of Mineworkers and Construction Union (Amcu) gesê dié 2 000 werkers wat na verwagting afgelê sal word, beslaan 25% van AGA se werkersmag. Volgens Amcu is daar tans ongeveer 8 200 mense in AGA se diens. Luidens ŉ verklaring van Amcu is die rede vir die beoogde afleggingsproses ŉ daling in die goudprys sedert 2016, asook “onbeheerbare faktore” soos ertsliggame wat uitgemyn is, myne wat al dieper word, laergraad-gouderts, ŉ toename in die koste van elektrisiteit en arbeid, ŉ afname in produksie en ŉ styging in leningskoste. Amcu het ook gesê hy sal so spoedig moontlik met AGA in gesprek tree om “ŉ werk-bloedbad” te vermy. “Ons sal nie toelaat dat ons lede van die bron van hul lewensbestaan beroof word nie weens die suiwere najaag van winste wat bo mense gestel word soos by talle ander maatskappye in die mynbedryf,” het die vakbond in ŉ verklaring gesê. “Ons sal geen steen onaangeroer laat nie om die departement van minerale hulpbronne aan te moedig om nou na die tafel te kom en seker te maak dat die sosio-ekonomiese behoeftes van werkers beskerm word.”